《与孙自修祝和甫读宛陵山谷诗》
宋代·程永奇

孙君出宛陵，梅诗独不喜。祝黄世通家，于此更訾毁。

暇日扣我门，相与求正始。敢述过庭闻，用告二三子。

节拍贵详缓，言语戒浮靡。无因内金盘，遂厌古罍洗。

无惑变徵声，雅乐成逆耳。譬如学书人，牵率宗二米。

一观繇羲帖，弃走却千里。九方相神骏，肯与骊黄齿。

纷纷稗官说，而昧洙泗理。世事难具陈，岂必在文士。

不鼓无成亏，吾欲师昭氏。

作者简介：程永奇（一一五一～一二二一），字次卿，学者称格斋先生，休宁（今属安徽）人。朱熹弟子。曾为白鹿书院山长。有《格斋稿》四十卷，已佚。宁宗嘉定十四年卒，年七十一。事见《新安文献志》卷六九《格斋先生程君永奇墓志铭》。今录诗四首。